CELEX: 32012D0161
Language: sk
Date: 2012-03-19 00:00:00
Title: 2012/161/EÚ: Vykonávacie rozhodnutie Komisie z  19. marca 2012 , ktorým sa stanovuje začatie prešetrovania podľa článku 17 ods. 2 nariadenia Rady (ES) č. 732/2008, pokiaľ ide o účinné vykonávanie Jednotného dohovoru Organizácie Spojených národov o omamných látkach v Bolívii

20.3.2012   
            
            
               SK
            
            
               Úradný vestník Európskej únie
            
            
               L 80/30
            
         VYKONÁVACIE ROZHODNUTIE KOMISIE
   z 19. marca 2012,
   ktorým sa stanovuje začatie prešetrovania podľa článku 17 ods. 2 nariadenia Rady (ES) č. 732/2008, pokiaľ ide o účinné vykonávanie Jednotného dohovoru Organizácie Spojených národov o omamných látkach v Bolívii
   (2012/161/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 732/2008 z 22. júla 2008, ktorým sa uplatňuje systém všeobecných colných preferencií od 1. januára 2009 a ktorým sa menia a dopĺňajú nariadenia (ES) č. 552/97, (ES) č. 1933/2006 a nariadenia Komisie (ES) č. 1100/2006 a (ES) č. 964/2007 (1), a najmä na jeho článok 17 ods. 2,
   po porade s Výborom pre všeobecné preferencie,
   keďže:
   
               (1)
            
            
               Dňa 29. júna 2011 vláda Mnohonárodnostného štátu Bolívia (ďalej len „Bolívia“) uložila u generálneho tajomníka Organizácie Spojených národov listinu o vypovedaní Jednotného dohovoru OSN o omamných látkach. Vypovedanie nadobudlo účinnosť v prípade Bolívie 1. januára 2012.
            
         
               (2)
            
            
               Bolívia následne uložila listinu o opätovnom pristúpení k Jednotnému dohovoru OSN o omamných látkach s výhradou tradičného používania listov koky (najmä na žuvanie a použitie v lekárstve). Túto žiadosť o opätovné pristúpenie k dohovoru v súčasnosti preskúmavajú zmluvné štáty.
            
         
               (3)
            
            
               V článku 15 ods. 2 nariadenia (ES) č. 732/2008 sa stanovuje dočasné zrušenie osobitného stimulačného opatrenia pre trvalo udržateľný rozvoj a dobrú správu vecí verejných uvedeného v časti 2 kapitoly II uvedeného nariadenia, najmä ak vnútroštátne právne predpisy už ďalej nezahŕňajú tie dohovory uvedené v prílohe III, ktoré boli ratifikované s cieľom splniť požiadavky článku 8 ods. 1 a 2, alebo ak sa tieto právne predpisy účinne nevykonávajú. Toto opatrenie bolo udelené Bolívii rozhodnutím Komisie 2008/938/ES (2).
            
         
               (4)
            
            
               Jednotný dohovor OSN o omamných látkach je uvedený v prílohe III časti B bode 24 nariadenia (ES) č. 732/2008.
            
         
               (5)
            
            
               V článku 17 ods. 1 nariadenia (ES) č. 732/2008 sa stanovuje, že ak Komisia dostane informácie, ktoré poskytujú dôvod na dočasné zrušenie, a ak usúdi, že existujú dostatočné dôvody na prešetrenie, informuje o tom Výbor pre všeobecné preferencie a požiada o konzultácie. Podľa článku 17 ods. 2 po konzultáciách môže Komisia rozhodnúť o začatí prešetrovania.
            
         
               (6)
            
            
               Je potrebné analyzovať účinky vypovedania uvedeného dohovoru, aby sa určilo, či poskytujú dôvod na dočasné zrušenie osobitného stimulačného opatrenia. Preto existujú dostatočné dôvody na prešetrovanie.
            
         
               (7)
            
            
               Konzultácie s Výborom pre všeobecné preferencie sa uskutočnili 27. februára 2012,
            
         PRIJALA TOTO ROZHODNUTIE:
   Článok 1
   Komisia začne prešetrovanie s cieľom stanoviť, či vypovedanie Jednotného dohovoru OSN o omamných látkach poskytuje dôvod na dočasné zrušenia osobitného stimulačného opatrenia pre trvalo udržateľný rozvoj a dobrú správu vecí verejných pre produkty s pôvodom v Bolívii.
   Článok 2
   Toto rozhodnutie nadobúda účinnosť dňom jeho prijatia.
   
      V Bruseli 19. marca 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 211, 6.8.2008, s. 1.
   
      (2)  Ú. v. EÚ L 334, 12.12.2008, s. 90.